Document ID: 32010R0610
Publication Date: 2010-07-12

Title and Content:
IZVEDBENA UREDBA SVETA (EU) št. 610/2010
z dne 12. julija 2010
o izvajanju člena 2(3) Uredbe (ES) št. 2580/2001 o posebnih omejevalnih ukrepih za nekatere osebe in subjekte zaradi boja proti terorizmu in razveljavitvi Izvedbene uredbe (EU) št. 1285/2009
SVET EVROPSKE UNIJE JE -
ob upoštevanju Uredbe Sveta (ES) št. 2580/2001 z dne 27. decembra 2001 o posebnih omejevalnih ukrepih za nekatere osebe in subjekte zaradi boja proti terorizmu (1) in zlasti člena 2(3) Uredbe,
ob upoštevanju naslednjega:
(1)
Svet je 22. decembra 2009 sprejel Izvedbeno uredbo (EU) št. 1285/2009 o izvajanju člena 2(3) Uredbe (ES) št. 2580/2001 (2), v kateri je posodobljen seznam oseb, skupin in organizacij, za katere se uporablja Uredba (ES) št. 2580/2001.
(2)
Svet je pripravil utemeljitve, v katerih vsaki osebi, skupini in organizaciji, za katere je bilo to praktično izvedljivo, pojasni razloge, zakaj so bili navedeni na seznamu iz Izvedbene uredbe (EU) št. 1285/2009. V primeru dveh oseb je bila aprila 2010 pripravljena spremenjena utemeljitev.
(3)
Z objavo v Uradnem listu Evropske unije (3) je Svet obvestil osebe, skupine in organizacije, navedene na seznamu iz Izvedbene uredbe (EU) št. 1285/2009, da jih namerava obdržati na seznamu. Svet je tudi obvestil zadevne osebe, skupine in organizacije, da je mogoče zahtevati utemeljitev Sveta za njihovo vključitev na seznam, če jim to ni bilo že sporočeno. V primeru dveh skupin je bila spremenjena utemeljitev na voljo aprila 2010 (4).
(4)
Svet je natančno pregledal seznam oseb, skupin in organizacij, za katere se uporablja Uredba (ES) št. 2580/2001, kakor se to zahteva v skladu s členom 2(3) navedene uredbe. Ob tem je upošteval pripombe, ki so jih zadevni predložili Svetu.
(5)
Svet je ugotovil, da ni več razlogov, da bi bile nekatere skupine s seznama oseb, skupin in organizacij, za katere se uporablja Uredba (ES) št. 2580/2001, še naprej vključene na ta seznam.
(6)
Svet je ugotovil, da so bile z izjemo skupin iz uvodne izjave (5) druge osebe, skupine in organizacije, navedene v Prilogi k tej uredbi, povezane s terorističnimi dejanji v smislu člena 1(2) in (3) Skupnega stališča Sveta 2001/931/SZVP z dne 27. decembra 2001 o uporabi posebnih ukrepov za boj proti terorizmu (5), da je pristojni organ v zvezi z njimi sprejel odločitev v smislu člena 1(4) navedenega skupnega stališča in da bi morali zanje še naprej veljati posebni omejevalni ukrepi iz Uredbe (ES) št. 2580/2001.
(7)
Seznam oseb, skupin in organizacij, za katere se uporablja Uredba (ES) št. 2580/2001, bi bilo treba ustrezno posodobiti -
SPREJEL NASLEDNJO UREDBO:
Člen 1
Seznam iz člena 2(3) Uredbe (ES) št. 2580/2001 se nadomesti s seznamom iz Priloge k tej uredbi.
Člen 2
Izvedbena uredba (EU) št. 1285/2009 se razveljavi.
Člen 3
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. julija 2010

Classification:
Level 1 Topics: 100142
100143
Level 2 Topics: 100168
100170
100169
Level 3 Topics: 517
3474
4045
All Topics: 3483
3862
3870
4452